LSK-Gulbrandsen taus om fremtiden
TV 2 meldte tirsdag at Molde skal være interessert i 20-åringen, og at serieleder Strømsgodset også kan være neste stopp for unggutten. Han ville ikke snakke med Romerikes Blad om ryktene før møtet med Start, og var ikke spesielt pratelysten etterpå heller: - Jeg trives i Lillestrøm og så får vi se hva som skjer. Den neste kontrakten jeg kommer til å skrive er på minst tre år, men jeg vil ikke si noe mer, er beskjeden fra den unge angriperen når han møter VG utenfor garderoben etter kvartfinaleseieren mot Start på Sør Arena. - Er det interesse fra utenlandske klubber også? - Det ønsker jeg ikke å kommentere... - Vi har ikke mottatt noen bud på Fredrik, og forholder oss til at han har kontrakt med oss, sier LSK-trener Magnus Haglund til VG. Men Gulbrandsens kontrakt varer bare ut denne sesongen, og til tross for lange forhandlinger har altså ikke partene kommet til enighet. - Ikke noe å tenke på. Det ordner seg snart, sa Gulbrandsen til VG i slutten av mai. Nå er det tydeligvis ikke like sikkert at sønnen til LSK-legenden Tom Gulbrandsen blir værende på Åråsen. Manglet målet mot Start Han spilte hele kampen da Lillestrøm vant 1-0 mot Start i går kveld. Til tross for et par gode muligheter kom han ikke på scoringslista. - Akkurat det irriterer meg litt, men jeg tar med meg at vi vant kampen og skal spille semifinale. Det ble en skikkelig sliteseier og det er godt å vinne. Det må vi ta med oss inn i seriekampene fremover, sier Gulbrandsen. Søndag spiller han og lagkameratene i Lillestrøm bortekamp i serien mot Rosenborg.
Lillestrøms spisstalent Fredrik Gulbrandsen (20) vil ikke kommentere den angivelige interessen fra Molde og Strømsgodset - et halvt år før hans nåværende kontrakt går ut.